**Informatīvais ziņojums**

 Par 2016.gada 14.-15.aprīlī neformālajā Eiropas Savienības Vides un transporta ministru padomē izskatāmajiem jautājumiem

**Informācija par neformālajā ministru padomē izskatāmajiem jautājumiem**

2016.gada 14.-15.aprīlī paredzēta pirmā Eiropas Savienības (ES) Vides un transporta ministru neformālā sanāksme Amsterdamā. Sanāksmes laikā notiks diskusijas par ES transporta sektora nākotni ar vadmotīvu “Inovācijas nākotnei: viedi un zaļi ilgtspējīga transporta risinājumi”. Neformālajā padomē plānotas gan transporta ministru diskusija par viedo mobilitāti, robežšķērsošanas jautājumiem transporta drošības un robežu jautājumiem, gan vides ministru diskusija sesija par zaļo mobilitāti, kā arī kopējās sesijas par inovācijām nākotnei un starptautisko klimata sarunu rezultātiem Klimata pārmaiņu konferencē Parīzē (COP21). Šī ir pirmā reize, kad tiek organizēta apvienotā transporta un vides ministru sanāksme.

1. **Zaļā mobilitāte (*Green Mobility*) – vides ministru sesija**

Plānots, ka vides ministri diskutēs par transporta sektora ietekmes uz vidi mazināšanu. Nīderlandes prezidentūra iecerējusi apkopot diskusiju rezultātus prezidentūras secinājumos. Diskusija paredzēta, cita starpā, pamatojoties uz turpmāk minētajiem materiāliem.

1) Vai Eiropa ir gatava jaunai ceļa transporta ērai?

Informācijas materiāls apskata Eiropas potenciālu pārejā uz alternatīvām degvielām, ņemot vērā esošās tendences transporta sektorā un pieejamās tehnoloģijas. Zaļajam transportam ir liels potenciāls ne tikai samazināt siltumnīcefekta gāzu (turpmāk – SEG) emisijas, bet arī veicināt ekonomisko attīstību, radot jaunas darbavietas un palielinot konkurētspēju. Tāpat tīrāks transports uzlabo iedzīvotāju veselību un samazina gaisa piesārņojumu.

2) Ilgtspējīga transporta degvielas vīzija

Nīderlandes transporta attīstības vīzija, kas aptver visus transporta veidus, tostarp ceļa, dzelzceļa, ūdens un gaisa transportu. Nīderlande ir apņēmusies virzīties uz oglekļa mazietilpīgu nākotni, ieviešot alternatīvas degvielas autotransporta un kuģniecības sektoros (pāreja uz dabasgāzi, elektrību), elektrificējot dzelzceļa transportu un veicinot efektivitāti aviācijas sektorā.

3) Pētījums „*Fuelling Europe’s Future*”

Pētījums apskata ES transporta sektora izmaksas un ietekmi uz klimatu, kā arī potenciālos attīstības scenārijus, ņemot vērā ES plānošanas dokumentus, transporta un klimata politiku. Veicinot jaunu transporta tehnoloģiju ienākšanu tirgū, paredzēts radīt līdz 2 miljoniem jaunu darbavietu un drastiski samazināt transporta radītās emisijas.

Diskusijas jautājumi:

1. Kādi politikas ietvari un finanšu un citi instrumenti ES un tās dalībvalstu līmenī nepieciešami, lai vairotu un paātrinātu pāreju uz oglekļa mazietilpīgām un bezemisiju degvielām un transportlīdzekļiem (*low/zero-emission fuels and vehicles*) ceļu transportā?
2. Kādus pasākumus ministri plāno īstenot dalībvalstu līmenī, lai atbalstītu degvielu un transportlīdzekļu “zaļumošanu” (*greening*)?

**Latvijas viedoklis:**

Tansports ir gan SEG, gan gaisu piesārņojošo vielu emisiju mobilais avots. Emisiju apjoms, ko rada ceļu transports, lielā mērā ir atkarīgs no transportlīdzekļu tipa un tehniskā raksturojuma, tādēļ ir nepieciešami harmonizēti ES līmeņa risinājumi, lai ES līmenī nodrošinātu SEG un gaisu piesārņojošo vielu emisiju samazinājumu ceļu transportā. Svarīgi rast ES mēroga risinājumu vienmērīgai autoparka uzlabošanai visās ES dalībvalstīs, lai novērstu situāciju, kad atsevišķu valstu vecie transportlīdzekļi tiek izmantoti citās valstīs.

Harmonizēti ES līmeņa pasākumi ir nepieciešami arī tranzīta transporta radīto emisiju samazināšanai, jo ES dalībvalstīm ir maza iespēja ietekmēt tranzītā izmantoto transportlīdzekļu tehniskos parametrus. Tranzīta transports vienlaikus ietekmē vairākas ES dalībvalstis, kā arī ir jāņem vērā ES ārējo robežu valstu specifika.

Nepieciešams lielāks ES līmeņa atbalsts alternatīvo degvielu un transportlīdzekļu ienākšanai tirgū, lai radītu kritisko masu, kas nodrošinātu pilnīgu pāreju uz videi draudzīgiem pārvietošanās līdzekļiem. Dažādie pasākumi alternatīvo degvielu un transportlīdzekļu veicināšanai varētu ietvert gan potenciālu nodokļu politikas pārskatīšanu, gan atbalsta pasākumu ieviešanu, jo pretējā gadījumā būs nopietnas problēmas mērķu sasniegšanā. Būtiski veicināt arī transportlīdzekļu iespējami efektīvu izmantošanu.

Papildus, svarīgi veicināt arī dzelzceļa, ūdens un gaisa transporta modernizāciju, jo arī tādējādi iespējams samazināt transporta radītās emisijas. Šajā ziņā būtiski ir emisiju standarti, dzelzceļa līniju elektrifikācija, alternatīvo degvielu direktīvas ieviešana (t.sk. paredzot vietas kuģu pieslēgumam elektrībai ostās), kā arī jaunu tehnoloģiju ieviešana aviācijā.

Latvijā SEG emisiju samazināšanas pasākumi transporta sektorā ir īpaši svarīgi, jo šobrīd transports, it īpaši sauszemes transports, veido 26% no kopējā Latvijas SEG emisiju apjoma[[1]](#footnote-1). 91,4% no SEG emisijām transporta sektorā rada ceļa transports, bet dzelzceļa transports rada tikai apmēram 8%. 2014.gadā tieši dīzeļdegvielas un benzīna izmantošana ceļu transportā bija lielākie SEG emisiju avoti Latvijā. Arī lielu daļu – 47% no slāpekļa oksīdu kopējām emisijām Latvijā rada transporta sektors (tai skaitā, 34 % veido ceļu transports).

Jāatzīmē, ka intensīva transporta kustība Latvijas galvaspilsētas Rīgas centrā atsevišķās teritorijās izraisa gaisa kvalitātes problēmas un ietekmē sabiedrības veselību. Tādēļ, lai nodrošinātu atbilstošu gaisa kvalitāti, nepieciešams veikt arī pasākumus pilsētas autotransporta plūsmu regulēšanai centra ielās.

Latvijā tiek plānoti elektromobilitātes infrastruktūras projekti, kuru ietvaros paredzēts izvietot uzlādes stacijas uz TEN-T ceļiem, palielinot elektromobiļu pārvietošanās izmantošanas praktiskumu Latvijas apstākļos. Infrastruktūras tīkls tiek veidots Direktīvas Nr. 2014/94/ES ietvaros, un ir iekļauts Elektromobilitātes attīstības plānā 2014.-2016.gadam. Tāpat tiek pārņemta Alternatīvo degvielu direktīva (2014/94/ES), un nākotnē paredzēts izveidot alternatīvo degvielu uzpildes staciju (dabas gāzes, ūdeņraža, u.c.) tīklu. Nākotnē varētu tikt pārskatīts biodegvielas īpatsvars fosilajā degvielā, veicinot emisiju samazināšanu, mazinot atkarību no fosilās degvielas importa un sekmējot atjaunojamās enerģijas mērķu izpildi.

1. **Viedā mobilitāte (*Smart mobility*) –** transporta ministru sesija

 Šajā sesijā ir plānota ministru diskusija par Nīderlandes prezidentūras sagatavoto “Amsterdamas deklarāciju”, kas ir veltīta savienotajai un automatizētai braukšanai. Deklarācijas projekts tika izstrādāts Padomes Starpnozaru jautājumu darba grupā un tā mērķis ir uzsvērt šīs jomas nākotnes potenciālu transporta jomā, ņemot vērā informāciju un komunikāciju tehnoloģiju pieaugošo lomu. Deklarācijas projektā tiek uzsvērts, ka šajā jomā ir nepieciešama dalībvalstu sadarbība, saskaņots starptautisks, ES un nacionālā līmeņa regulējums, tāpat ir jāņem vērā datu aizsardzības un privātuma jautājumi, kā arī jāmeklē risinājums apdrošināšanas jautājumiem. Nīderlandes Prezidentūra aicinās atbalstīt sagatavoto deklarāciju un diskutēt par iepriekš minētajiem jautājumiem.

**Latvijas viedoklis:**

 Latvija kopumā var paust atbalstu sagatavotajai Deklarācijai, vienlaikus jāapzinās izaicinājumi, ar kādiem saskaras un saskarsies nākotnē transporta sektors, ņemot vērā arī tajā pieaugošo informācijas tehnoloģijas lomu. Latvija piekrīt, ka identificētajos jautājumos ir nepieciešams rast vienotus risinājumus gan ES, gan starptautiskajā līmenī, vienlaikus vēršam uzmanību, ka diskutējamo jautājumu loks ir gana plašs, kam būs jāspēj rast risinājumus, līdz ar to cieša valstu, starptautisko organizāciju un industrijas sadarbība ir ļoti būtiska.

1. **Inovācijas nākotnei: ilgtspējīgi transporta risinājumi(*Innovating for the Future: sustainable transport solutions*) –** kopīgā sesija

Sesijā iecerēts izvērtētvairākus nākotnes attīstības scenārijus un diskutēt par transporta nākotni un inovāciju nozīmi transporta modernizēšanā un ietekmes uz vidi mazināšanā. Diskusija paredzēta, cita starpā, pamatojoties uz turpmāk minētajiem materiāliem.

1) Ziņojums par ES pāreju uz zaļu un viedu mobilitāti: politikas rīks inovāciju potenciāla atraisīšanai

Ziņojums koncentrējas uz inovācijām ceļu transportā un dzelzceļā, kas ir svarīgas, lai saglabātu transporta nozares konkurētspēju un padarītu transportu videi draudzīgāku. Ziņojums akcentē trīs sfēras, kurās inovācijas var sniegt lielu ieguldījumu transporta nozarē:

1. kooperatīvo un inteliģento transporta sistēmu izmantošana (C-ITS) (automatizētā vadīšana u.c.);
2. transporta emisijas mazinošas inovācijas;
3. instrumenti investīciju piesaistei ilgtspējīgam transportam.

2) Politikas rīks: Iespējamie rīcībpolitikas instrumenti viedam un ilgtspējīgam transportam ES

Politikas rīkā apkopoti ieteikumi rīcībpolitikas veidotājiem, lai integrētu Ziņojumā par ES pāreju uz zaļu un viedu mobilitāti minētās inovāciju sfēras tiesību aktos.

Saskaņā ar provizorisko informāciju diskusijā nav plānotas dalībvalstu atsevišķas uzrunas, taču diskusijas moderators uzdos jautājumus un dalībvalstu pārstāvjiem ar elektroniskās balsošanas sistēmas palīdzību būs neformāli jānorāda savs viedoklis. Iespējams, ministriem tiks lūgts sniegt īsus komentārus sesijas laikā, taču jautājumi nav zināmi – kā noprotams, šie jautājumi būs atkarīgi no diskusijas gaitas.

**Latvijas viedoklis:**

Inovācijas ir svarīgs priekšnoteikums transporta modernizācijai un emisiju samazināšanai. Latvijā, tāpat kā daudzās citās ES dalībvalstīs, transports rada lielu daļu no SEG emisijām (26%) un rada aptuveni 47% no Latvijas kopējām slāpekļa oksīdu emisijām (tai skaitā, 34 % veido ceļu transports). Emisiju intensitāte transportā Latvijā lielā mērā ir saistīta ar salīdzinoši veco autoparku, kā arī izmantoto degvielu (vairums – aptuveni 54% – izmanto dīzeļdegvielu). Svarīgi apzināt, kādi pasākumi iedzīvotājus motivētu pāriet uz videi draudzīgākiem transportlīdzekļiem, un aizvietot fosilās degvielas transportlīdzekļus ar transportlīdzekļiem, kas izmanto atjaunojamos energoresursus, un elektromobiļiem.

Dzelzceļa emisijas Latvijā veido aptuveni 8% no kopējām transporta radītajām SEG emisijām. Svarīgi modernizēt dzelzceļa infrastruktūru un ritošo sastāvu, lai veicinātu tā efektivitāti un mazinātu degvielas patēriņu. Dzelzceļa līniju elektrifikācija ir viens no risinājumiem, kas tuvākajā nākotnē varētu samazināt emisijas no dzelzceļa. Paredzams, ka dzelzceļa pārvadājumi nākotnē pieaugs, jo daļu no ceļa pārvadājumiem varētu pārcelt uz dzelzceļu. *Rail Baltica* savienos Baltijas valstis ar pārējām ES dalībvalstīm, izmantojot Eiropas (šaurā tipa) standarta sliedes.

 Jaunie, inovatīvie pasākumi prasa papildus ievērojamus finansiālus ieguldījumus. Vienlaikus, ir jāņem vērā, ka situācija ES dalībvalstīs atšķiras un ir jāmeklē risinājumi, kas risina valstu specifiskās problēmas, jo “viens risinājums der visiem” princips ne vienmēr ir piemērotākais.

Latvija uzskata, ka plašāk jāatbalsta aktivitātes, kas sekmē pētniecības, izglītības un uzņēmējdarbības sektoru sadarbību ar nolūku komercializēt pētnieciskās izstrādnes un attīstīt jaunus produktus un tehnoloģiskos risinājumus transporta nozarē. ES līmenī nozīmīgs instruments šajā virzienā ir ES pētniecības un inovācijas programma “Apvārsnis 2020”, kuras ietvaros pieejamais finansējums pētniecībai, attīstībai un inovācijai (R&D&I) var sniegt būtisku ieguldījumu ar transportu saistīto oglekļa dioksīda emisiju samazināšanā, kā arī viedo transporta sistēmu un mobilitātes attīstībā, jaunu loģistikas risinājumu izstrādē[[2]](#footnote-2) u.c.

1. **Atskats uz COP21 klimata konferenci: Globāli risinājumi aviācijai un kuģniecībai”** (*Follow up COP21: Global Solutions for Aviation and Shipping*) – kopīgā sesija

Sesijā plānots atskats uz 2015.gada nogalē notikušās Klimata pārmaiņu konferences Parīzē (COP21) rezultātiem starptautiskās kuģniecības un aviācijas kontekstā. Sesijas laikā tiks diskutēts par Starptautiskās Civilās Aviācijas Organizācijas (*International Civil Aviation Organization,**ICAO*) un Starptautiskās Jūrniecības organizācija (*International Maritime Organisation, IMO*) izvēlēto attīstības ceļu un ES un tās dalībvalstu lomu emisiju mazināšanā no aviācijas un kuģniecības.

Parīzes nolīgumā nav tiešas atsauces uz starptautisko kuģniecību un aviācijas darbībām, taču netieši, ņemot vērā šo sektoru pienesumu klimata pārmaiņām, saikne ir pavisam noteikta. Tādēļ SEG emisijas ir svarīgi mazināt arī no starptautiskās kuģniecības un aviācijas. Šobrīd ICAO plāno ieviest globālu emisijas kvotu tirdzniecības sistēmu, paralēli uzlabojot lidmašīnu efektivitāti un mazinot emisiju apjomu. Savukārt IMO šobrīd strādā pie tā, lai ieviestu globālu emisiju uzskaites sistēmu un veicinātu kuģu efektivitāti.

Diskusijas jautājumi:

1. Kā transporta un vides/klimata ministri var labāk sadarboties, lai mazinātu starptautiskās emisijas no aviācijas un kuģniecības, nemazinot nozaru konkurētspēju, ekonomisko izaugsmi un darbavietas?
2. Kā ES var sniegt konstruktīvu ieguldījumu šā brīža ICAO un IMO diskusijās, lai nodrošinātu, ka Parīzes nolīguma mērķis tiek sasniegts?

**Latvijas viedoklis:**

Starp transporta un vides/klimata ministriem nepieciešama regulāra informācijas apmaiņa un sadarbība finansējuma plānošanas un politikas attīstīšanas jautājumos. Nepieciešams novērst pretrunīgas politikas un pasākumus, kā arī ieviest emisiju samazināšanu no aviācijas un kuģniecības veicinošas iniciatīvas.

Latvija uzskata, ka, lai gan Parīzes nolīgumā nav tiešas atsauces uz starptautisko kuģniecību un aviāciju, ņemot vērā Parīzes nolīguma kontekstu un mērķus, tas uz tiem attiecas. Parīzes nolīgums prasa samazināt SEG emisijas un gadsimta otrajā pusē panākt līdzsvaru starp SEG antropogēnajām emisijām no dažādiem avotiem un to piesaisti dažādās piesaistītājsistēmās. Tajā pašā laikā, nenosakot konkrētu risinājumu SEG emisiju samazināšanai starptautiskajā kuģniecībā un aviācijā, Parīzes nolīgums visefektīvākā risinājuma izvēli ir atstājis ICAO un IMO ziņā.

ES kā viena no lielākajām un attīstītākajām pasaules ekonomikām ir nozīmīgs starptautiskās kuģniecības un aviācijas dalībnieks. ES ir ne tikai liels šo pakalpojumu sniedzējs, bet arī liels starptautiskās kuģniecības un aviācijas pakalpojumu patērētājs. Lai veicinātu Parīzes nolīguma mērķa sasniegšanu, ES savi starptautiskie partneri aktīvi jāinformē par videi draudzīgu prasību un klimata politikas pasākumu ieviešanas sniegtajiem ieguvumiem starptautiskās kuģniecības un aviācijas nozarēm, t.sk. norādot ne tikai kopējos ieguvumus, bet arī potenciālos ieguvumus atsevišķu komersantu, to darbinieku un klientu līmenī. ES šo vērtīgo informāciju var sniegt ne vien partneriem ICAO un IMO sarunās, bet arī ārpus tām. Papildus, nozīmīgi pārliecināties, ka arī ES komersanti, kas darbojas starptautiskās kuģniecības un aviācijas sektoros, ir pietiekami labi informēti par ieviešamo politiku un pasākumu mērķiem un sniegtajiem ieguvumiem.

Latvija atbalsta emisiju samazināšanu no starptautiskās kuģniecības un aviācijas nozarēm, uzlabojot šo nozaru vides un klimata rādītājus un drošību. Ir atbalstāma starptautiskas aviācijas SEG emisiju tirdzniecības sistēmas ieviešana, kas veicinātu civilās aviācijas pāreju uz efektīvākajām oglekļa mazietilpīgām tehnoloģijām, tai pašā laikā nemazinot aviolīniju konkurētspēju. Latvija vēlas, lai kopējais risinājums būtu ieviests starptautiskā līmenī, un ICAO ir tam labi piemērota sadarbības platforma. Laikā no 2016. gada 20.marta līdz 8.aprīlim dažādos ICAO reģionos notiek ICAO globālie aviācijas dialogi par tirgus mehānismiem klimata pārmaiņu ierobežošanai. Lēmums par starptautiskas SEG emisiju tirdzniecības sistēmas aviācijā ieviešanu varētu tikt pieņemts ICAO ģenerālajā asamblejā 2016.gada 27. septembrī – 7. oktobrī.

Latvija atbalsta arī IMO attīstības virzienu, kas paredz kuģu energoefektivitātes uzlabošanu un emisiju uzskaitīšanas sistēmas ieviešanu. Latvija kā viena no ES dalībvalstīm šobrīd jau ievieš sistēmu kuģu emisiju uzskaitei. Ņemot vērā, ka SEG emisijas no kuģiem nākotnē varētu pieaugt, lai īstenotu Parīzes nolīguma mērķus, nepieciešams nodrošināt kuģniecības emisiju samazināšanu.. Balstoties uz faktiskajiem datiem par kuģniecības emisijām un to samazināšanas potenciālu, jāizvērtē nepieciešamība nākotnē ieviest starptautisku emisijas kvotu tirdzniecības sistēmu, kas veicinātu starptautiskās kuģniecības attīstību oglekļa mazietilpīgā virzienā, ieviešot alternatīvas degvielas un veicinot kuģu energoefektivitāti.

 Vienlaikus, ņemot kopējās diskusijas par transporta un vides jautājumiem, Latvija atgādinās, ka liela nozīme būs sarunām par Klimata un enerģētikas ietvara 2030.gadam elementu ieviešanu, sevišķi, mērķu noteikšanu SEG emisijām no darbībām, kas nav iekļautas ES Emisijas kvotu tirdzniecības sistēmā. Sagaidāms, ka 2016.gada vidū Eiropas Komisija nāks klajā ar tiesību aktu priekšlikumiem. Uzskatām, ka Eiropas Komisijai, strādājot pie šo priekšlikumu sagatavošanas ir jābūt aktīvai komunikācijai un diskusijām ar dalībvalstīm un savlaicīgi jāinformē par plānoto.

**3. Transporta drošības un robežu jautājumi.**

Tāpat transporta ministriem ir paredzētas divas sesijas par transporta drošību un robežu jautājumi. Attiecībā uz transporta drošības jautājumiem ir plānotas diskusijas par transporta pārrobežu drošības aspektiem. Latvija paudīs viedokli, balstoties uz Prezidentūras sagatavotajiem jautājumiem, kad tie būs pieejami. Attiecībā uz robežu šķērsošanas jautājumiem, Nīderlandes Prezidentūra sagaida informāciju no ministriem par izaicinājumiem problēmām un citiem jautājumiem, ar kuriem transporta sektors ir saskāries, ņemot vērā migrācijas krīzi. Latvija paudīs viedokli, balstoties uz Prezidentūras sagatavotajiem jautājumiem, kad tie būs pieejami un apstiprinātajām nacionālajām pozīcijām šajā jomā.

**Latvijas delegācija:**

Delegācijas vadītājs vides aizsardzības jautājumos – **Kaspars Gerhards**, vides aizsardzības un reģionālās attīstības ministrs

Delegācijas vadītājs transporta jautājumos – **Edgars Tavars,** Satiksmes ministrijas parlamentārais sekretārs

Delegācijas dalībnieki :

**Alda Ozola**, Vides aizsardzības un reģionālās attīstības ministrijas valsts sekretāra vietniece vides aizsardzības jautājumos;

**Ilze Prūse**, Vides aizsardzības un reģionālās attīstības ministrijas Klimata pārmaiņu departamenta direktore;

**Linda Leja**, Vides un reģionālās attīstības ministrijas nozares padomniece;

**Elīna Šimiņa-Neverovska,** Satiksmes ministrijas Eiropas Savienības lietu koordinācijas departamenta direktore;

**Liene Boutens**, Satiksmes ministrijas nozares padomniece;

**Ieva Riekstiņa**, Satiksmes ministrijas nozares atašejs.

Vides aizsardzības un

reģionālās attīstības ministrs K.Gerhards

Vīza:

Vides aizsardzības un

reģionālās attīstības ministrijas

valsts sekretārs R.Muciņš

11.04.2016. 10:09

2372

G.Gudzuks,

67026486, gustavs.gudzuks@varam.gov.lv

E.Šimiņa-Neverovska

67028254, elina.simina@sam.gov.lv

1. Dati saskaņā ar 2016.gada 15.martā iesniegto SEG inventarizāciju. [↑](#footnote-ref-1)
2. Piemēram, programmas “Apvārsnis 2020” ietvaros īstenotās kopīgās tehnoloģiju iniciatīvas (Joint Technology Initiatives) – “Clean Sky 2” (inovatīvu tehnoloģiju attīstīšana un demonstrēšana civilā gaisa transporta ar nolūku samazināt civilās aviācijas emisijas un trokšņa piesārņojumu) un “FHC – Kurināmā elementi un ūdeņradis” (inovatīvu kurināmā elementu un ūdeņraža tehnoloģiju attīstīšana), kā arī izveidotie kopuzņēmumi (PPP) Shift2Rail (pētniecības programma inovatīvu dzelzceļa risinājumu attīstības jomā) un SESAR (pētījumu programma inovatīvu aviosatiksmes pārvaldības risinājumu jomā). [↑](#footnote-ref-2)